OCEAN ชักเริ่มเห็นลาย..!?
ก่อนหน้านี้รู้กันดีว่า กลุ่ม “ละแมน้ำมันปาล์ม” โดย “ชัชชญา ไตรตระกูลชัย” แบ็กดอร์ บริษัท โอเชี่ยน คอมเมิรช จำกัด (มหาชน) หรือ OCEAN ผ่านการซื้อหุ้นแบบ PP (เฉพาะจง) ทำให้ “ชัชชญา” กลายเป็นผู้ถือหุ้นใหญ่สัดส่วน 42.45%
24 ธ.ค. 2562

สำนักข่าวรัชดา
ก่อนหน้านี้รู้กันดีว่า กลุ่ม “ละแมน้ำมันปาล์ม” โดย “ชัชชญา ไตรตระกูลชัย” แบ็กดอร์ บริษัท โอเชี่ยน คอมเมิรช จำกัด (มหาชน) หรือ OCEAN ผ่านการซื้อหุ้นแบบ PP (เฉพาะจง) ทำให้ “ชัชชญา” กลายเป็นผู้ถือหุ้นใหญ่สัดส่วน 42.45%
หลังจากนั้นมีการปรับโครงสร้างผู้บริหาร…ผู้บริหารชุดเดิมทยอยลาออก แล้วมีการตั้งผู้บริหารชุดใหม่ โดยยกบอร์ดของ ละแมน้ำมันปาล์ม เข้าไปเสียบแทน
ต่อด้วยการปรับโครงสร้างธุรกิจ ขายธุรกิจเดิม (ก๊อกน้ำ) ทิ้งไป แล้วหันมาทำธุรกิจขายน้ำมันปาล์ม ที่ละแมน้ำมันปาล์มถนัดแทน
สัญญาณดูเหมือนจะดี…ผลประกอบการ OCEAN ไตรมาส 3/62 ดีขึ้น พลิกมามีกำไรสุทธิ 12 ล้านบาท เพิ่มขึ้น 179.89% จากช่วงเดียวกันปีก่อนขาดทุนสุทธิ 15 ล้านบาท และมีรายได้รวม 502 ล้านบาท เพิ่มขึ้น 549.29% จากช่วงเดียวกันปีก่อนมีรายได้รวม 77 ล้านบาท
ส่งผลให้ 9 เดือนแรกปีนี้มีกำไรสุทธิ 34 ล้านบาท เพิ่มขึ้น 173.96% จากช่วงเดียวกันปีก่อนขาดทุนสุทธิ 45 ล้านบาท และมีรายได้รวม 1,710 ล้านบาท เพิ่มขึ้น 623.25% จากช่วงเดียวกันปีก่อนมีรายได้รวม 237 ล้านบาท
แหม๊…กำลังไปได้สวย..! อยู่ ๆ เมื่อวันที่ 18 ธ.ค.ที่ผ่านมา “ชัชชญา” ก็ขาย Big Lot หุ้น OCEAN จำนวน 110 ล้านหุ้น ที่ราคาเฉลี่ย 1.00 บาท ให้กับ “ธีร ชุติวราภรณ์” ซะงั้น.!?
แถมเป็นราคาต่ำกว่ากระดานที่ปิดตลาด 1.17 บาทอีกด้วย
นั่นทำให้ “ชัชชญา” เหลือถือหุ้น 33.33% ขณะที่ “ธีร” จะขึ้นมาเป็นผู้ถือหุ้นอันดับ 3 ของ OCEAN ในสัดส่วน 9.11% ทันที
แต่ที่แน่ ๆ Big Lot ครั้งนี้ “ชัชชญา” ได้เงินเข้ากระเป๋าไปเหนาะ ๆ 110 ล้านบาท
กรณีนี้ถูกตั้งข้อสังเกตว่า จะบ่งบอกสัญญาณอะไรหรือไม่..?
เอ๊ะ..! หรืองานนี้จะถอยแล้วหรือยังไง..?
จึงต้องจับตาว่า หลังจากนี้ “ชัชชญา” จะขายหุ้นออกมาอีกหรือเปล่า..?
โอเค…การที่หุ้นใหญ่ขายหุ้นออกมา ทำได้ ไม่ผิดอะไร แต่ถ้าขายออกมาต่อเนื่อง…ก็คงไม่พ้นถูกข้อครหาว่า ถ้าธุรกิจดีจริงทำไมต้องขาย..?
ยิ่งถ้าหันไปดูราคาหุ้น OCEAN ช่วงที่ผ่านมา บอกเลยว่าน่าเป็นห่วง
ไม่รู้ว่าเกิดอะไรขึ้นกับหุ้นตัวนี้ แทนที่ราคาจะตอบรับกับแนวโน้มผลประกอบการที่ดีขึ้น แต่ราคากลับดิ่งเหว แบบกู่ไม่กลับ…
จากที่เมื่อช่วงปลายปี 61 ราคาเคยวิ่งไปแตะที่ระดับ 6.00 บาท ก็ไหลรูดลงมาเรื่อย ๆ จนทุกวันนี้สุ่มเสี่ยงจะเป็นหุ้นไม่เต็มบาทไปซะแล้ว เพราะซื้อขายกันที่ 1 บาทนิด ๆ
ก็ไม่รู้ว่า จะมีโอกาสได้เห็นราคาหุ้นวิ่งกลับขึ้นไประดับเก่าได้อีกหรือไม่..?
น่าสงสารคนที่ติดหุ้นระดับ 4-6 บาทที่ต้องเอาเงินมาจมอยู่กับหุ้นตัวนี้จริง ๆ…
ว่าแต่ “ชัชชญา” ในฐานะหุ้นใหญ่และเอ็มดีหญิงคนเก่ง..จะไม่ทำอะไรหน่อยเหรอคะ..!
…อิ อิ อิ…